作者:杜甫
標題:贈特進汝陽王二十韻
內容:特進群公表，天人夙德升。霜蹄千里駿，風翮九霄鵬。服禮求毫髮，惟忠忘寢興。聖情常有眷，朝退若無憑。仙醴來浮蟻，奇毛或賜鷹。清關塵不雜，中使日相乘。晚節嬉遊簡，平居孝義稱。自多親棣萼，誰敢問山陵。學業醇儒富，辭華哲匠能。筆飛鸞聳立，章罷鳳鶱騰。精理通談笑，忘形向友朋。寸長堪繾綣，一諾豈驕矜。已忝歸曹植，何知對李膺。招要恩屢至，崇重力難勝。披霧初歡夕，高秋爽氣澄。尊罍臨極浦，鳧雁宿張燈。花月窮遊宴，炎天避鬱蒸。研寒金井水，簷動玉壺冰。瓢飲唯三徑，巖棲在百層。且持蠡測海，況挹酒如澠。鴻寶甯全秘，丹梯庶可淩。淮王門有客，終不愧孫登。